Tolong jelaskan mengenai Kerjaya dari Bunga Isme dalam bahasa melayu

Bunga mula dikenali umum menerusi satu klip video di YouTube bertajuk 16 Baris bersama Joe Flizzow meraih jumlah tontonan sebanyak 1.4 juta.

Bunga telah terpilih untuk menjayakan persembahan di festival kesenian Melayu, Pesta Raya yang diadakan di Singapura. Beliau kemudiannya mengikat kontrak bersama Warner Music Malaysia dan seterusnya muncul dengan single pertamanya, "Bunga".

Pada tahun 2020, beliau memulakan kerjaya lakonan dengan membintangi telefilem Aku, Bunga arahan Kabir Bhatia dan dibintangi bersama Ben Amir dan Naim Daniel. Ia memulakan tayangan perdana di Astro First pada 13 Ogos 2020. Selain berlakon, beliau turut menyumbangkan runut bunyi telefilem yang bertajuk "Apadehal". Menurut Bunga, cerita yang dipaparkan bukan 100 peratus kisah hidupnya. Untuk menjayakan Aku, Bunga, beliau mengikuti kelas lakonan di bawah bimbingan Fauziah Ahmad Daud sebelum memasuki set penggambaran.

Beliau bersama Ali Gatie berkolaborasi menerusi lagu "Welcome Back" versi bahasa Melayu daripada lagu asal bertajuk sama dalam bahasa Inggeris nyanyian asal Gatie dan Alessia Cara yang dikeluarkan pada September 2020.

Pada 12 Februari 2021, Bunga melancarkan single terbaharu, "Intan Payung" menampilkan Ratu Pop Etnik Negara, Noraniza Idris.

Lagu ini merupakan ciptaan bersama Bunga dan penerbit muzik, pencipta lagu dan penyanyi rap yang semakin meningkat naik, Luca Sickta. Susunan muzik "Intan Payung" diberikan elemen muzik Gamelan oleh penerbit Luca Sickta yang sememangnya cukup dikenali di atas kecenderungannya mengangkat seni muzik Melayu dalam karya-karya popularnya seperti "Gong Nekara", "Zuhud" dan "7 Nasihat". Lirik yang ditulis oleh Bunga ini menceritakan tentang peri pentingnya mempunyai ketahanan diri dalam menghadapi cabaran menuju kejayaan.

Muzik video "Intan Payung" telah dilancarkan secara rasmi di YouTube pada 8 April 2021. Muzik video ini dilaporkan berjaya mencecah 23 ribu tontonan di YouTube dalam masa 24 jam ia dilancarkan. Sambutan luar biasa itu kerana kualiti, konsep moden klasik pada muzik video itu serta tarian yang ditampilkan menarik untuk ditonton. Setelah empat bulan dilancarkan, muzik video lagu ini berjaya meraih lima juta tontonan di YouTube dan telah mendominasi carta-carta radio di Malaysia.

Pada 25 Jun 2021, beliau melancarkan single terbaharu bertajuk "Mereng". Ia dipilih sebagai runut bunyi untuk telefilem berjudul Holiday Aji Tom.

Bekerjasama dengan Siti Nordiana, Bunga menyumbangkan suaranya dalam lagu "Amaran" yang berentak muzik tarian elektronik (EDM), trap dan hip hop. Dikeluarkan pada 26 November 2021, lirik lagu ini antara lain menyelitkan nasihat insan yang pernah melalui dunia percintaan.

Beliau kemudian muncul sebagai artis undangan dalam lagu "Bambino" nyanyian Layla Sania. Ia merupakan kolaborasi pertama Bunga dalam bahasa Mandarin.